Kažimír, Peter, podpredseda vlády a minister financií SR (2015-06-23):
Ďakujem za možnosť reagovať počas rozpravy a ďakujem aj za v zásade asi širokú podporu návrhu tohto zákona a chcem aj reagovať na asi dva základné okruhy. Jeden je, jeden sa týka asi zavedenia času, teda že prečo, prečo až prvého, teda účinnosť od 1. januára budúceho roku. A druhá toho limitu, okolo ktorého sa asi celá debata bude točiť aj pri prvom, druhom a treťom čítaní. Z hľadiska času, tam chcem upozorniť na to, že to sú čisto technické možnosti, ktoré súvisia aj so zavádzaním nového informačného systému, tzv. druhý pokus, na jar tohto roku. Boli ste na poslaneckom prieskume, viete, že ťažkosti, ktoré pri zavádzaní tak mohutného systému sa objavili. Tam naozaj z hľadiska našej zodpovednosti a ostražitosti nedovoľujú zaťažovať systém finančnej správy ďalšími a ďalšími zmenovými konaniami. Je úplne jasné, že takýto nový spôsob platenia DPH bude musieť byť zaznamenaný aj do informačných systémov. Naozaj sme si nemohli dovoliť toto robiť uprostred roka a pevne veríme, že to zvládneme k 1. januáru budúceho roku. Je tu aj dostatočná legisvakácia. V podstate, ak to všetko dobre pôjde, tak v septembri by sme mohli schváliť text zákona, ak to pán prezident podpíše, tak účinnosť síce bude až na 1. január budúceho roku, ale bude dostatočné obdobie – konečne – pri daňových zmenách na prípravu. Lebo tá príprava je potrebná aj na strane finančnej správy, ale aj na strane daňovníkov. Tu si treba uvedomiť, že je tu dosť zásadný odpor alebo protest zo strany veľkých zamestnávateľských zväzov, ktorí argumentujú dodatočnou administratívnou záťažou pre evidovanie dvoch druhov spôsobov platenia DPH. To je ináč realita, ktorú treba proste priznať. Takisto treba priznať tú záležitosť platných limitov, ktoré vyplývajú zo smernice. Ja len reagujem na to, čo povedal pán poslanec Kaník, my sa neschovávame naozaj za smernicu, len poukazujem na to, že ten priestor relatívne jasne vymedzený z hľadiska spôsobov, možností opčného prístupu a ten limit je naozaj maximálne 500-tisíc eur, alebo pri osobitnom vyrokovaní aj viac. Treba si ale uvedomiť, že tieto limity, to je proste šitý oblek na všetky krajiny Európskej únie s rôznou veľkosťou firiem. U nás spadá pri veľkosti 500-tisíc eur obratu do toho v podstate malé percento firiem, takže treba si to uvedomiť v porovnaní s francúzskou, nemeckou, talianskou ekonomikou. A tu chcem, trošku tu pracujete s číslami, ktoré nie sú úplne fér. Podľa mojich informácií registrovaných daňovníkov na DPH je vyše 200-tisíc, 203-tisíc asi k dátumu minulého mesiaca, nie 700, 200. Z toho ten limit do 75-tisíc eur spĺňa 63 % z nich. Ak ten limit dáme na 100-tisíc, ako sme sa zatiaľ ústne dohodli so živnostníkmi, to bude 67 %. Čiže dve tretiny všetkých registrovaných platiteľov DPH. Zdá sa vám to, pán Zajac, z tohto pohľadu sa mi trošku nepáči to, že sa smial, že sa ostatní smiali, že im to nestačí. No tak proste tretina tam nespadá, ale dve tretiny všetkých registrovaných platiteľov DPH spadá do toho limitu a budú sa mať právo zúčastniť toho systému. Chcem poznamenať nasledovnú vec. Prečo nejdeme hneď na plný limit? No len z ostražitosti. A je to, naozaj, keď taký konzervatívny postoj vlády, ktorý je do istej miery negociovaný, samozrejme, potrebami zvonku. A to dokonca aj tu priznávame, že osobitne v stavebníctve, kde je druhotná platobná neschopnosť asi najzávažnejšia zo všetkých ostatných odvetví priemyslu, tak stavebníctvo sme sa rozhodli sanovať cez spôsob tzv. reverse chargeu, ktorý tiež zavádzame od 1. januára. To znamená, stavebné firmy, všetci, tie, ktoré sa zúčastňujú v oblasti stavebnej činnosti poskytovania služieb a dodávky tovarov v oblasti stavebníctva, budú môcť bez limitu, už bez limitu akéhokoľvek obratu, využívať systém reverse chargeu, čo znamená, kedysi systém ako v minulosti daň sa platila až poslednému, fakturujete s DPH až poslednému odberateľovi. Čiže tam bez ohľadu na veľkosť firmy v celom stavebníctve budú pokrytí týmto opatrením. Čiže kombináciou opatrení reverse chargeu a causal countingu, prepáčte mi tie výrazy, ale ťažko ich preložiť, to znamená staré dane z obratu a platenia DPH až po zaplatení. Stavebníctvo je vyriešené. Malo by byť v zásade vyriešené, pretože pri tých, pri jednotlivých stupňoch v reťazci, keď fakturujete, tak nebude povinnosť platenia DPH a tým pádom ani povinnosť platenia nadmerných odpočtov. Je to aj výborné opatrenie proti karuselovým obchodom. Čiže tam využívame ten zoznam činností, ktoré môžu byť riešené týmto spôsobom reverse chargeu. Možno si pamätáte, rok dozadu sme to urobili v oblasti predaja alebo predaj obilnín, kde sme zaznamenali veľké daňové podvody, takže teraz ideme do tejto oblasti, ale nie ani primárne s účelom boja s daňovými únikmi, ale primárne riešenia problémov druhotnej platobnej neschopnosti a tej celej situácie v stavebníctve. Takže tieto dve opatrenia podľa nás riešia problém relatívne nízkeho limitu, lebo z nášho pohľadu je to, ten limit je relatívne nízky, zahŕňa dve tretiny všetkých registrovaných daňovníkov na DPH. A ostražitosť je aj namieste, možno mi, možno sa na tom budete smiať, ale naozaj tri roky budujeme pevnosť okolo dane z pridanej hodnoty a myslím si, že spolu tú pevnosť budujeme. Aj sa nám to opláca všetkým. A či dôjde k výmene vládnej garnitúry po voľbách, alebo nepríde, z tých pozitív bude môcť mať benefity aj ďalšia vláda, lebo pevne verím, že nikto nepríde taký, ktorý by zase tie pravidlá, hlavne efektivity výberu DPH, chcel nejak dostať naspäť. Čiže z hľadiska budovania tej hradby, ako to volám, sa nečudujte, že sme trošku konzervatívni a všetky nové proste prístupy a postupy, sa k nim staviame s ostražitosťou. A nechajte, to je proste náš návrh, aby sme sa k tomu postupne vrátili aj uprostred možno budúceho roku. Výhoda legislatívy okolo DPH je nasledovná, dá sa meniť aj počas roka, to znamená, nemusíte rešpektovať koniec finančného roku, ako to je v prípade priamych daní. Čiže ak ten prvý polrok budúceho roku proste ukáže, že tento nový systém nenesie so sebou ďalšie nejaké obrovské riziká z hľadiska plnenia štátnej kasy, z hľadiska vzťahov, medzizáväzkových vzťahov medzi firmami, tak sa môžme k tomuto vrátiť. Môžme sa naozaj k tomu vrátiť a behom riadneho legislatívneho procesu tento limit naozaj môžme, môžme zdvihnúť, môže ho zdvihnúť nová vláda, nová garnitúra. Čiže vidíte, že neexistujú žiadne zásadné dôvody, sú len v rovine ostražitosti, opatrnosti a istého konzervatívneho prístupu. Aj v rámci neho sme pripravení pokryť dve tretinu registrovaných daňových poplatníkov na daň z pridanej hodnoty. Toľko na vysvetlenie. Ďakujem veľmi pekne.